Mandel นักคณิตศาสตร์ที่ถูกลอตเตอรี่ 14 ครั้ง
Stefan Mandel เป็นนักคณิตศาสตร์ที่หาสูตรสำเร็จในการซื้อลอตเตอรี่ โดยเขาถูกรางวัลใหญ่ทั้งหมด 14 ครั้ง เขายังเคยเปิดกองทุนเพื่อซื้อลอตเตอรี่ด้วย แต่กองทุนของเขาเป็นไปอย่างที่คาดหวังหรือไม่ เรื่องราวนี้เป็นอย่างไร ลงทุนแมนจะเล่าให้ฟัง
16 ต.ค. 2561

Mandel นักคณิตศาสตร์ที่ถูกลอตเตอรี่ 14 ครั้ง / โดย ลงทุนแมน
Stefan Mandel เป็นนักคณิตศาสตร์ที่หาสูตรสำเร็จในการซื้อลอตเตอรี่
โดยเขาถูกรางวัลใหญ่ทั้งหมด 14 ครั้ง
เขายังเคยเปิดกองทุนเพื่อซื้อลอตเตอรี่ด้วย
แต่กองทุนของเขาเป็นไปอย่างที่คาดหวังหรือไม่
เรื่องราวนี้เป็นอย่างไร ลงทุนแมนจะเล่าให้ฟัง
สำหรับคนไทย ทุกๆ วันที่ 1 และ 16 ของเดือน จะเป็นช่วงเวลาตื่นเต้น
ทุกคนจะมีโอกาสเท่ากัน ในการลุ้นว่าลอตเตอรี่ที่ซื้อมาจะถูกรางวัลหรือไม่
เลขรางวัลของลอตเตอรี่ไทย มี 6 หลัก
ดังนั้นโอกาสถูกรางวัลที่หนึ่งจึงอยู่ที่ 1 ในล้าน
แต่เชื่อหรือไม่ว่า ในต่างประเทศ มีชายคนหนึ่ง ถูกลอตเตอรี่รางวัลใหญ่ถึง 14 ครั้ง โดยไม่ได้ใช้วิธีผิดกฎหมายใดๆ
ชายคนที่พูดถึงนี้ มีชื่อว่า Stefan Mandel
เขาเกิดในประเทศโรมาเนีย ยุคที่ปกครองด้วยระบอบคอมมิวนิสต์ และครอบครัวไม่ได้มีฐานะดี เขาทำงานเป็นนักเศรษฐศาสตร์ มีรายได้ 3,000 บาทต่อเดือน จึงอยากเปลี่ยนชีวิต และพยายามหาเงินทุนเพื่อไปใช้ชีวิตในต่างประเทศ
ซึ่งหนึ่งในหนทางรวยชั่วข้ามคืน คือการถูกลอตเตอรี่
ด้วยความที่ Mandel เป็นคนที่สนใจในเรื่องคณิตศาสตร์ เขาจึงทดลองประยุกต์ใช้ทฤษฎีความน่าจะเป็นของ เลโอนาร์โด ฟีโบนัชชี่ มาสร้างสูตรคำนวณหาเลขที่มีโอกาสออกมากที่สุด
ไม่มีใครรู้ว่าสูตรของเขาเป็นอย่างไร แต่ Mandel อ้างว่า เขาคำนวณเลขที่จะออกได้ 5 จาก 6 ตัว แม้จะไม่ทราบลำดับตัวเลข แต่มันช่วยลดโอกาส จาก 1 ในล้าน เหลือเพียง 1 ในไม่กี่พันเท่านั้น
และเขาพบว่า การซื้อสลากหลายพันใบที่คิดว่ามีเลขที่ถูกรางวัลแน่ๆ นั้น มีต้นทุนถูกกว่าเงินรางวัลใหญ่อยู่มาก จึงคุ้มค่าที่จะลองเสี่ยง โดย Mandel สนใจงวดที่เงินรางวัลสูงกว่าต้นทุน 3 เท่า เป็นพิเศษ เพราะจะได้กำไรหลังหักภาษีที่คุ้มค่ากว่า
แผนการของ Mandel ได้ผลอย่างไรบ้าง?
การซื้อลอตเตอรี่ หลายใบด้วยตัวคนเดียว เป็นเรื่องยาก เขาจึงชักชวนเพื่อนๆ มาลงทุน
เมื่อซื้อลอตเตอรี่หลายใบโอกาสถูกรางวัลก็มากขึ้นตาม
ในช่วงปี 1960 เขาลงสนามเป็นครั้งแรก และถูกรางวัลที่หนึ่ง 560,000 บาท เหลือเป็นกำไรหลังหักค่าใช้จ่าย 120,000 บาท ซึ่งเพียงพอเป็นทุนในการย้ายไปอยู่ประเทศอื่น
ต่อมา เขาไปอยู่ที่ออสเตรเลีย จนได้สัญชาติ ทำให้เขาสามารถเดินแผนการใหญ่ในชีวิตได้ คือการเข้าไปเก็งกำไรลอตเตอรี่ของกลุ่มประเทศสหราชอาณาจักร
คราวนี้ เขาให้ความสำคัญกับการซื้อสลากให้ได้จำนวนมากที่สุด จึงจัดตั้งบริษัท เปิดกองทุนลงทุนในลอตเตอรี่ โดยการันตีว่า จะถูกรางวัล และจ่ายปันผลในระดับสูง
จริงๆ แล้วลอตเตอรี่ในต่างประเทศสมัยนั้น อาจจะไม่เหมือนกับลอตเตอรี่ของประเทศไทยเสียทีเดียว
เพราะกฎเกณฑ์ของลอตเตอรี่ในต่างประเทศสมัยก่อน ยังมีช่องโหว่ที่เป็นประโยชน์ต่อแผนการของ Mandel อยู่มาก เช่น เราสามารถซื้อสลากกี่ใบก็ได้ หรือแม้กระทั่งพิมพ์เลขสลากจากที่บ้าน ไปจ่ายเงินที่ร้านเองได้เลย เป็นต้น
เมื่อคุณครอบครองลอตเตอรี่แทบจะทุกใบ แน่นอนว่า จะมีโอกาสถูกรางวัลสูงมาก และผลปรากฏว่า Mandel ถูกรางวัลใหญ่ไปอีก 12 ครั้ง ในออสเตรเลีย
แม้จะเป็นที่เพ่งเล็งของหน่วยงานภาครัฐ แต่ก็ไม่มีใครเอาผิดได้ จนสุดท้าย ต้องมีการแก้กฎหมายเพื่อป้องกันการกระทำดังกล่าวแทน
แต่เรื่องราวของ Mandel ยังไม่จบเพียงเท่านี้ เมื่อความได้เปรียบหมดไป เขาก็แค่ไปหาสนามแข่งใหม่ ที่สภาพแวดล้อมเหมาะกับแผนการ
ในปี 1992 เขามุ่งไปที่รัฐเวอร์จิเนีย ประเทศสหรัฐอเมริกา ที่กฎเกณฑ์ยังไม่เข้มงวด และลอตเตอรี่มีราคาถูก เพียงใบละ 32 บาท ในตอนนั้นมีสลากที่เขาต้องการซื้อทั้งหมด 7.1 ล้านใบ แปลว่าต้องใช้เงินลงทุน 230 ล้านบาท
ผลปรากฏว่า เขาชนะถล่มทลาย เป็นครั้งที่ 14 ถูกรางวัลที่ 1,2,3 และรางวัลย่อย รวมเป็นมูลค่า 970 ล้านบาท
แต่อย่างไรก็ตาม เรื่องนี้ไม่ได้จบอย่างสวยหรู เพราะยิ่งนานวัน แผนของเขา ก็ทำได้ยากขึ้น เพราะผู้กำกับดูแลลอตเตอรี่ย่อมหาแนวทางป้องกันไม่ให้ใครมาคุมตลาดได้
และ ไม่ว่าจะมีสูตรการคำนวณที่ดีเพียงไร แต่ในทุกการลงทุนย่อมมีความเสี่ยง และโอกาสผิดพลาดเสมอ
ในปี 1995 เขาใช้แผนการเดิม ในอิสราเอล แต่ไม่ถูกรางวัลมากพอที่จะจ่ายปันผลตามที่สัญญากับนักลงทุนไว้ได้ จนผู้คนแห่ถอนเงินจากกองทุน เขาถูกฟ้องในฐานฉ้อโกง และติดคุกไปร่วม 20 เดือน
เรื่องนี้อาจเป็นตัวอย่างให้เห็นถึงคนที่พยายามหาช่องโหว่ในบางเรื่องที่คนอื่นมองว่าเป็นไปไม่ได้
ไม่ว่าอะไรก็ตาม หากเราทำการบ้านมาเป็นอย่างดี ก็อาจเป็นไปได้สำหรับเรา
ดังที่ Mandel แสดงให้เห็นว่า เขาเป็นคนกล้าเสี่ยง การเสี่ยงในทางที่คำนวณไว้แล้วก็อาจมีโอกาสชนะ
แต่ไม่มีการลงทุนใดที่ไม่มีความเสี่ยง..
แม้คุณจะวางแผนมาดี 99.9% แต่ในวันหนึ่ง คุณอาจจะเจอกับอีก 0.1%
โดยที่ 0.1% นั้นอาจทำให้คุณหมดตัวก็เป็นได้..
หมายเหตุ เรื่องราวนี้เป็นเรื่องราวตัวอย่างของชายผู้ถูกลอตเตอรี่ในต่างประเทศเท่านั้น ไม่ได้มีเจตนาสนับสนุนให้คนไทยซื้อลอตเตอรี่ เพราะจากข้อมูลสถิติของประเทศไทย ผู้ที่ซื้อลอตเตอรี่ในประเทศไทย จะมีโอกาสเสียเงินมากกว่าได้เงินในระยะยาว ดังจะเห็นได้จากที่สำนักงานสลากกินแบ่งรัฐบาลมีกำไรทุกปี (สำนักงานสลากกินแบ่งรัฐบาล ปี 2559 กำไร 2,695 ล้านบาท ปี 2560 กำไร 3,955 ล้านบาท)
----------------------
ติดตาม และแลกเปลี่ยนวิธีการลงทุนต่างๆ ได้ที่แอปพลิเคชัน "blockdit" โหลดได้ที่ 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-